ગુરુવારની રાત્રિ દરમ્યાન બારડોલીમાં વરસાદી માહોલ હતો અને વરસાદી માહોલ વચ્ચે તસ્કરોએ બારડોલી નગરમાં ગાંધીરોડ, શાસ્ત્રીરોડ વિસ્તારમાં દુકાનોને નિશાન બનાવી હતી. તસ્કરોએ શાસ્ત્રીરોડ પર આવેલ એમ.એન.પાર્કથી સાઈ દર્શન રોડ તરફ જતાં રસ્તા પર નગર ભાજપ કાર્યાલય નજીક કંચન કોમ્પ્લેક્ષમાં કનૈયા હાર્ડવેર એન્ડ પેઈન્ટ તેમજ તેની સામેના કોમ્પ્લેક્ષમાં આવેલ ગુરુકૃપા ઇમિટેશન જ્વેલરી, કેશવ ક્લિનિક, હિતેશ મોબાઈલ નામની દુકાનને નિશાન બનાવી હતી. શટર તોડી દુકાનમાં પ્રવેશ કરી અંદરથી પરચુરણ રૂપિયા તેમજ મોબાઇલની ચોરી કરી ગયા હતા. આ ઉપરાંત તસ્કરોએ ગાંધીરોડ પર આવેલ જલારામ બસસ્ટેન્ડની સામે આવેલ રેયમંડ શોરૂમ નજીક માં કૃપા કોમ્પ્લેક્ષમાં હોલીવુડ કલેક્શન, ગૌતમ લબ્ધિ સિરામિક તેમજ રોયલ રેફ્રીજરેશન એન્ડ મોબાઈલ નામની દુકાનને નિશાનો બનાવી ત્રણ તસ્કરોએ પરચુરણ રોકડ તેમજ મોબાઈલ ચોરી કરી ગયા હતા. જોકે ઘટના અંગે હજુ સુધી પોલીસ સ્ટેશનમા ફરિયાદ નોંધાઈ નથી.